癸水亭觀荷花一首
作者：劉克莊
朝代：宋

paragraphs: 執熱屏人事，偃卧慵巾裳。
過門二三友，失喜跣下床。
鳴騶出華陌，聯轡遵野塘。
崇軒俯萬荷，濯濯涵波光。
都忘瘴海中，疑墮玉井傍。
遠無膏粉氣，近有冰雪凉。
製葉可以衣，采菂可以嘗。
離騷譜靈草，品爾列衆芳。
似曾識三閭，安肯肖六郎。
詞人更儇薄，比詠猶妃嬙。
曷不觀茲華，意色和而莊。
風吹月露洗，豈若冶與倡。
衆方慕絕艷，誰能參微香。
余詩縱枯淡，一掃時世粧。